CELEX: 22018D1088
Language: hu
Date: 2018-03-22 00:00:00
Title: Az egyrészről Elefántcsontpart, másrészről az Európai Közösség és tagállamai közötti átmeneti gazdasági partnerségi megállapodás által létrehozott EPA-Bizottság 1/2018 határozata (2018. március 22.) az EPA-bizottság eljárási szabályzatának elfogadásáról [2018/1088]

31.7.2018   
               
               
                  HU
               
               
                  Az Európai Unió Hivatalos Lapja
               
               
                  L 194/158
               
            
         AZ EGYRÉSZRŐL ELEFÁNTCSONTPART, MÁSRÉSZRŐL AZ EURÓPAI KÖZÖSSÉG ÉS TAGÁLLAMAI KÖZÖTTI ÁTMENETI GAZDASÁGI PARTNERSÉGI MEGÁLLAPODÁS ÁLTAL LÉTREHOZOTT EPA-BIZOTTSÁG 1/2018 HATÁROZATA
         (2018. március 22.)
         az EPA-bizottság eljárási szabályzatának elfogadásáról [2018/1088]
         AZ EPA-BIZOTTSÁG,
         tekintettel az egyrészről Elefántcsontpart, másrészről az Európai Közösség és tagállamai közötti, 2008. november 26-án Abidjanban és 2009. január 22-én Brüsszelben aláírt, és 2016. szeptember 3-ától ideiglenesen alkalmazandó átmeneti gazdasági partnerségi megállapodásra (1) (a továbbiakban: a megállapodás) és különösen annak 73. cikkére,
         mivel a megállapodás előírja, hogy az EPA-bizottságnak meg kell határoznia szervezeti és működési szabályzatát,
         ELFOGADTA EZT A HATÁROZATOT:
         
            1. cikk
            Az EPA-bizottság eljárási szabályzatát a melléklet tartalmazza.
         
         
            2. cikk
            Ez a határozat az aláírása napján lép hatályba.
         
         
            Kelt Abidjanban, 2018. március 22-én.
            
               
                  az Elefántcsontparti Köztársaság részéről
               
               Ally COULIBALY
            
            
               
                  az Európai Unió részéről
               
               Cecilia MALMSTRÖM
            
         
         
            (1)  HL L 59., 2009.3.3., 3. o.
         
      
      
         
            MELLÉKLET
            
               az egyrészről Elefántcsontpart, másrészről az Európai Közösség és tagállamai közötti átmeneti gazdasági partnerségi megállapodás által létrehozott
            
            
               EPA-BIZOTTSÁG ELJÁRÁSI SZABÁLYZATA
            
            
               1. cikk
               Összetétel és elnökség
               
                  1.   Az EPA-bizottságot egyrészről az Európai Unió Tanácsa tagjainak és az Európai Bizottságnak a képviselői, másrészről Elefántcsontpart képviselői alkotják, miniszteri vagy vezető tisztviselői szinten.
               
               
                  2.   Az eljárási szabályzatban szereplő „felek” meghatározása a megállapodás 72. cikkében foglaltak szerint történik.
               
               
                  3.   Az EPA-bizottság elnöki tisztét az Európai Unió képviselője és Elefántcsontpart képviselője látja el, 12 hónapos időszakonként felváltva. Az első időszak a megállapodásban említett EPA-bizottság első ülésének napján kezdődik, és a következő év december 31-én ér véget. Az EPA-bizottság elnöki tisztét (a továbbiakban: az elnök) elsőként Elefántcsontpart képviselője tölti be.
               
               
                  4.   A Nyugat-afrikai Gazdasági és Pénzügyi Unió (WAEMU) és a Nyugat-afrikai Államok Gazdasági Közössége (ECOWAS) bizottságainak képviselőit a felek meghívhatják az EPA-bizottság ülésein való részvételre. A felek dönthetnek emellett úgy, hogy további megfigyelőket – ideértve a magánszektor és a civil társadalom képviselőit –, valamint ad hoc alapon szakértőket is meghívnak.
               
            
            
               2. cikk
               Ülések
               
                  1.   Az EPA-bizottság rendszeres időközönként – legalább évente – ülésezik, valamint rendkívüli üléseket is tart, ha a körülmények úgy kívánják, és ha a felek erről megegyeznek.
               
               
                  2.   Az EPA-bizottság egyes üléseinek helyszínéről és időpontjáról a felek közösen állapodnak meg.
               
               
                  3.   Az EPA-bizottság üléseit az elnök hívja össze.
               
            
            
               3. cikk
               Küldöttségek
               Az egyes üléseket megelőzően az elnök tájékoztatást kap Elefántcsontpart, valamint az Európai Unió küldöttségének tervezett összetételéről.
            
            
               4. cikk
               Titkárság
               Az Európai Bizottság, illetve Elefántcsontpart tisztviselői tizenkét hónapos időszakonként, felváltva látják el az EPA-bizottság titkári (a továbbiakban: a titkárság) feladatait. Az említett időszak megegyezik azzal az időszakkal, amelyek tekintetében az Európai Unió és Elefántcsontpart az EPA-bizottság elnöki tisztségét felváltva betöltik. A titkárságot az elnöki tisztséget ellátó fél biztosítja.
            
            
               5. cikk
               Albizottságok
               Az EPA-bizottság hatáskörének hatékony gyakorlása érdekében a megállapodással kapcsolatos egyes témakörökért felelős, az irányítása alatt álló albizottságokat hozhat létre. Ennek érdekében az EPA-bizottság meghatározza az ilyen albizottságok összetételét és feladatait.
            
            
               6. cikk
               Dokumentáció
               Amennyiben az EPA-bizottság tanácskozásai azokhoz kapcsolódó írásos dokumentumokon alapulnak, ezeket a dokumentumokat a titkárság számmal látja el és az EPA-bizottság dokumentumaiként körözteti.
            
            
               7. cikk
               Levelezés
               
                  1.   Az EPA-bizottságnak címzett valamennyi levelet a titkársághoz kell irányítani.
               
               
                  2.   A titkárság gondoskodik arról, hogy az EPA-bizottságnak címzett valamennyi levelet továbbítsák az elnökhöz, és amennyiben indokolt, az EPA-bizottság dokumentumként köröztessék azokat a feleknek a megállapodás 73. cikkében meghatározott, kijelölt kapcsolattartó pontjai (a továbbiakban: a kapcsolattartó pontok) között.
               
               
                  3.   Az elnöktől származó leveleket a titkárság elküldi a kapcsolattartó pontoknak, és adott esetben az EPA-bizottság dokumentumként körözteti azokat.
               
            
            
               8. cikk
               Az ülések napirendje
               
                  1.   Az egyes ülések előzetes napirendjét a titkárság állítja össze a felek által tett javaslatok alapján. A tervezett napirendet a titkárság az ülés előtt legalább tizenöt nappal megküldi a kapcsolattartó pontoknak.
               
               
                  2.   Az előzetes napirend azokat a pontokat tartalmazza, amelyek napirendre tűzésére az ülés kezdete előtt legalább huszonegy nappal kérelem érkezett a titkársághoz, és amelyekre vonatkozóan a titkárság a kapcsolódó dokumentumokat legkésőbb az előzetes napirend elküldésének napjáig megkapta.
               
               
                  3.   A napirendet az EPA-bizottság fogadja el az egyes ülések elején. A felek egyetértésével a napirendbe az előzetes napirenden nem szereplő pontokat is fel lehet venni.
               
               
                  4.   Az elnök a felek beleegyezésével bizonyos témakörökre vonatkozó tájékoztatás céljából szakértőket kérhet fel az EPA-bizottság ülésein való részvételre.
               
               
                  5.   Egy adott eset követelményeinek figyelembevétele érdekében a felek egyetértésével a titkárság lerövidítheti az (1) bekezdésben meghatározott határidőt.
               
            
            
               9. cikk
               Jegyzőkönyv
               
                  1.   A titkárság a lehető leghamarabb elkészíti az egyes ülések jegyzőkönyvtervezetét.
               
               
                  2.   Főszabályként a jegyzőkönyv összefoglalja az egyes napirendi pontokat, adott esetben az alábbiak megjelölésével:
                  
                              a)
                           
                           
                              az EPA-bizottsághoz benyújtott valamennyi dokumentum;
                           
                        
                              b)
                           
                           
                              valamennyi olyan nyilatkozat, amelynek a jegyzőkönyvbe való felvételét az EPA-bizottság valamely tagja kérte;
                           
                        
                              c)
                           
                           
                              az egyes kérdésekkel kapcsolatban meghozott határozatok, megtett ajánlások, jóváhagyott nyilatkozatok és elfogadott következtetések.
                           
                        
               
                  3.   A jegyzőkönyv tartalmazza továbbá az EPA-bizottság ülésén részt vevőknek, valamint az őket kísérő delegációk tagjainak a névsorát is.
               
               
                  4.   Az ülés napját követő két hónapon belül a két fél írásban jóváhagyja a jegyzőkönyvet. A jóváhagyást követően a jegyzőkönyv két példányát a titkárság aláírásával látja el, és a felek mindegyike kap egy eredeti példányt ezekből a hiteles dokumentumokból.
               
            
            
               10. cikk
               Határozatok és ajánlások
               
                  1.   Az EPA-bizottság a határozatait és ajánlásait konszenzussal fogadja el.
               
               
                  2.   Az EPA-bizottság úgy dönthet, hogy a megállapodás végrehajtása keretében felmerülő bármely általános, az afrikai, karibi és csendes-óceáni államok (AKCS-államok) és az Európai Unió (a továbbiakban: AKCS–EU) közös érdekeit érintő ügyet az egyrészről az afrikai, karibi és csendes-óceáni államok, másrészről az Európai Közösség és tagállamai között létrejött partnerségi megállapodás (a továbbiakban: Cotonoui Megállapodás) 15. cikkében meghatározott AKCS–EU Miniszterek Tanácsa elé terjeszti.
               
               
                  3.   Az ülések közötti időszakban az EPA-bizottság írásbeli eljárás útján, mindkét fél egyetértése mellett határozatokat vagy ajánlásokat fogadhat el. Az írásbeli eljárás a felek közötti jegyzékváltást jelent.
               
               
                  4.   Az EPA-bizottság egyes határozatainak vagy ajánlásainak a címe „határozat” vagy „ajánlás”, amelyet sorszám, az elfogadás dátuma, valamint a tárgy megjelölése követ. Az egyes határozat vagy ajánlás minden esetben rendelkezik a hatálybalépésének időpontjáról.
               
               
                  5.   Az EPA-bizottság által elfogadott határozatokat és ajánlásokat az Európai Unió részéről az Európai Bizottság egy képviselője, valamint Elefántcsontpart egy képviselője hitelesíti.
               
               
                  6.   A határozatokat és ajánlásokat az EPA-bizottság dokumentumaiként továbbítják a feleknek.
               
            
            
               11. cikk
               Nyilvánosság
               
                  1.   A felek eltérő döntése hiányában az EPA-bizottság ülései nem nyilvánosak.
               
               
                  2.   A felek dönthetnek úgy, hogy az EPA-bizottság határozatait közzéteszik saját hivatalos lapjukban.
               
            
            
               12. cikk
               Nyelvhasználatra vonatkozó szabályok
               
                  1.   Az EPA-bizottság munkanyelve a felek közös hivatalos nyelve.
               
               
                  2.   Az EPA-bizottság tanácskozásainak, valamint határozatai és ajánlásai elfogadásának alapját az (1) bekezdésben említett nyelven elkészített dokumentumok és javaslatok képezik.
               
            
            
               13. cikk
               Költségek
               
                  1.   A felek maguk viselik az EPA-bizottság ülésein való részvételükkel összefüggő személyzeti, utazási és ellátási költségeket, valamint a postai és távközlési kiadások terén felmerülő költségeket.
               
               
                  2.   Az ülések megrendezésével és a dokumentumok sokszorosításával kapcsolatos költségeket az ülést rendező fél viseli.
               
               
                  3.   Az üléseken való tolmácsolással és a dokumentumoknak a munkanyelvre történő lefordításával járó költségeket az ülést rendező fél viseli. Az Európai Unió intézményeinek egyéb hivatalos nyelveiről vagy nyelveire történő tolmácsolás, illetve a dokumentumoknak az említett nyelvekről vagy nyelvekre történő fordításával kapcsolatban felmerülő költségeket az Európai Unió viseli.